title: A Tanács (KKBP) 2015/203 határozata ( 2015. február 9. ) az űrtevékenységekkel kapcsolatos átláthatósági és bizalomépítő intézkedésekhez nyújtandó hozzájárulás részét képező, az űrtevékenységekre vonatkozó nemzetközi magatartási kódexre irányuló uniós javaslat támogatásáról

text:
                  2015.2.10.

                  HU

                  Az Európai Unió Hivatalos Lapja

                  L 33/38

         A TANÁCS (KKBP) 2015/203 HATÁROZATA
         (2015. február 9.)
         az űrtevékenységekkel kapcsolatos átláthatósági és bizalomépítő intézkedésekhez nyújtandó hozzájárulás részét képező, az űrtevékenységekre vonatkozó nemzetközi magatartási kódexre irányuló uniós javaslat támogatásáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A világűrben folytatott tevékenységek köre egyre szélesebb, azok fontossága pedig vitathatatlan. A világűrt a Föld valamennyi országa forrásnak tekintheti. A jövőben azok az országok is jelen lehetnek majd a világűrben, amelyek ma még nem folytatnak ilyen irányú tevékenységet. Következésképpen az Unió fontos célnak tartja az űrtevékenységek biztonságosságának a megerősítését, ez ugyanis az országok fejlődéséhez és biztonságához is hozzájárul. Ez a célkitűzés az uniós űrpolitika részét képezi.

                     (2)

                     Az Európai Tanács 2003. december 12-én elfogadta az európai biztonsági stratégiát, amely azonosította a globális kihívásokat és fenyegetéseket, valamint egy olyan, szabályokon alapuló nemzetközi rend megteremtésére hívott fel, amely tényleges multilateralizmusra és jól működő nemzetközi intézményekre épül.

                     (3)

                     Az európai biztonsági stratégia a nemzetközi kapcsolatok alapvető kereteként az Egyesült Nemzetek Alapokmányát nevezi meg, és az Egyesült Nemzetek (ENSZ) megerősítése mellett foglal állást, valamint megállapítja, hogy azt fel kell vértezni a feladatainak ellátásához és a hatékony fellépéshez szükséges eszközökkel. Az Unió arra törekszik, hogy a nemzetközi kapcsolatok valamennyi területén rendkívül szoros együttműködés alakuljon ki, többek között a béke megőrzése, a konfliktusok kialakulásának megelőzése és a nemzetközi biztonság megerősítése érdekében, összhangban az Egyesült Nemzetek Alapokmányának céljaival és alapelveivel.

                     (4)

                     Az Unió elkötelezett az átláthatósági és bizalomépítő intézkedések kidolgozása és végrehajtása mellett, mivel azok eszközként szolgálnak a világűr biztonságosabbá tételéhez. Az Unió továbbá rendkívüli jelentőséget tulajdonít annak a veszélynek, amelyet eredetétől függetlenül az űrszemét jelent a jelenlegi és a jövőbeli űrtevékenységekre nézve.

                     (5)

                     Az ENSZ-közgyűlés 2006. december 6-i 61/75. sz. határozatára adott válaszként az Unió 2007. szeptember 18-án előterjesztette az űrtevékenységekre vonatkozó nemzetközi magatartási kódexre (a továbbiakban: a magatartási kódex) irányuló javaslatát, és konzultációkat indított az előzetes tervezet kidolgozásának előmozdítása érdekében.

                     (6)

                     Az Európai Unió Tanácsa a 2008. december 8–9-i következtetéseiben kifejezésre juttatta, hogy támogatja, hogy a nemzetközi magatartási kódex első tervezete alapján – amely szerint a kódexet az országok önkéntes alapon alkalmaznák, és az átláthatósági és bizalomépítő intézkedéseket is tartalmazna – konzultációkat folytassanak az űrtevékenységet folytató vagy abban érdekelt kulcsfontosságú harmadik országokkal, így biztosítandó, hogy a végső szöveg a lehető legtöbb ország számára elfogadható legyen.

                     (7)

                     Az Európai Unió Tanácsa 2010. szeptember 27-én megbízta az Unió külügyi és biztonságpolitikai főképviselőjét (a továbbiakban: a főképviselő) azzal, hogy a magatartási kódex tervezetének az érdekelt országokkal folytatott konzultációk nyomán az Unió által elkészített módosított változata alapján folytasson további és az eddiginél szélesebb körű konzultációkat.

                     (8)

                     A magatartási kódex tervezetére irányuló uniós javaslatot hivatalosan 2012. június 5-én Bécsben ismertették a nemzetközi közösséggel. Ezt követően nyitott végű konzultációk indultak a szövegtervezetről a folyamat átláthatóságának és inkluzív jellegének a megerősítése érdekében. A konzultációk három fordulóban zajlottak: 2013. május 16–17-én Kijevben, 2013. november 20–22-én Bangkokban, végül 2014. május 27–28-án Luxembourgban. Az utolsó két körben már a szöveg módosított változatairól folyt az egyeztetés. Ezen ülések mindegyikén több mint 60 ország résztvevői képviseltették magukat, összességében pedig több mint 80 országból érkeztek résztvevők.

                     (9)

                     A 2014. május 27–28-án Luxembourgban tartott nyitott végű konzultáció végén az ülés elnöke megállapította, hogy az Európai Külügyi Szolgálat (EKSZ) által az ENSZ Leszerelési Kutatóintézetének (UNIDIR) közreműködésével 2013–2014-ben megrendezett nyitott végű konzultációk három fordulója értékes segítséget nyújtott ahhoz, hogy a részt vevő országok jobban megértsék egymás álláspontjait és aggodalmait. Luxembourgban sok résztvevő azon határozott óhajának adott hangot, hogy a folyamat a konzultációs szakaszból lépjen át a tárgyalási szakaszba, és abban a magatartási kódexnek a nyitott végű konzultációs folyamat során kidolgozott szövegtervezete szolgáljon majd a jövőbeli többoldalú tárgyalások alapjául; a szövegtervezethez számos ország hozzájárult és azon még további változtatások végezhetők. A konzultációs folyamat során több résztvevő is megjegyezte, hogy szükség volna az ENSZ valamilyen formájú jóváhagyására. A luxembourgi nyitott végű konzultációkat követően az Unió vállalta, hogy elkészíti a magatartási kódex új szövegtervezetét, és jelezte, hogy kész annak megvizsgálására, hogy miként biztosíthatna további támogatást a jövőbeli magatartási kódexről folytatandó többoldalú tárgyalásokhoz, valamint a magatartási kódexben való részvételhez és a magatartási kódex végrehajtásához.

                     (10)

                     Az UNIDIR által végrehajtott 2012/281/KKBP tanácsi határozat (1) fontos szerepet töltött be az említett folyamat támogatásában. Lehetővé tette a magatartási kódexhez kapcsolódó tájékoztatást és véleménycserét, valamint a magatartási kódex érdekelt feleinek kapacitásépítését, ezáltal pedig növelte a magatartási kódex ismertségét és segítette annak jobb megértését. A határozat keretében megvalósuló legfontosabb tevékenységeket a regionális szemináriumok (Kuala Lumpur, 2012. december; Addisz-Abeba, 2013. március; Mexikóváros, 2013. június; Asztana, 2013. október) és a fent említett többoldalú találkozók (Bécs, 2012. június; Kijev, 2013. május; Bangkok, 2013. november; Luxembourg, 2014. május) jelentették, amelyek mintegy fórumként szolgáltak a magatartási kódex nemzetközi szintű ismertetéséhez és megvitatásához, és azt is jól illusztrálták, hogy az Unió elkötelezett a folyamat átláthatósága és inkluzív jellege mellett.

                     (11)

                     Az ENSZ főtitkára által az ENSZ-közgyűlés 65/68. sz. határozata értelmében létrehozott kormányzati szakértői csoport az űrtevékenységekkel kapcsolatos átláthatósági és bizalomépítő intézkedésekkel foglalkozó 2013. július 12-i tanulmányában nyugtázta a magatartási kódexnek az Unió általi előterjesztését és a Kijevben tartott nyitott végű konzultációkat. A kormányzati szakértői csoport a tanulmányban (annak megállapításaiban és ajánlásaiban) támogatta az olyan politikai kötelezettségvállalásokra irányuló erőfeszítéseket, mint például a felelős űrtevékenységek előmozdítására és az űr békés célú felhasználására ösztönző többoldalú magatartási kódex elfogadása.

                     (12)

                     Az ENSZ-közgyűlés 2013. december 5-én konszenzussal elfogadta az űrtevékenységekkel kapcsolatos átláthatósági és bizalomépítő intézkedésekről szóló A/RES/68/50. sz. határozatot, amelyben üdvözölte az ENSZ főtitkárának a kormányzati szakértői csoport tanulmányát is tartalmazó jelentését, valamint nyugtázta a magatartási kódex tervezetének az Unió általi előterjesztését. Az ENSZ-közgyűlés a határozatban arra ösztönözte az ENSZ-tagállamokat, hogy vizsgálják felül és hajtsák végre a kormányzati szakértői csoport által javasolt átláthatósági és bizalomépítő intézkedéseket, valamint felkérte az ENSZ főtitkárát, hogy juttassa el a kormányzati szakértői csoport jelentését az ENSZ illetékes szerveihez és szervezeteihez, hogy azok is segíthessék a jelentésben szereplő megállapítások és ajánlások hatékony megvalósítását. A Közgyűlés a határozatban továbbá arra ösztönözte az ENSZ illetékes szerveit és szervezeteit, hogy hangolják össze a jelentésben foglalt ajánlásokkal kapcsolatos tevékenységeiket.

                     (13)

                     Tekintettel a magatartási kódex tervezetéről az Unió irányítása mellett folytatott nyitott végű konzultációk során tett előrelépésre, valamint a nemzetközi partnerek azon kívánságára, hogy az Unió vigye tovább a magatartási kódex végleges elfogadásához vezető folyamatot, és biztosítsa a magatartási kódexnek az elfogadása utáni azonnali végrehajtásához szükséges eszközöket, a folyamat támogatásának – amely a 2012/281/KKBP határozattal kezdődött meg eredményesen – egy új tanácsi határozat alapján kell folytatódnia.

                     (14)

                     Az új tanácsi határozatnak az űrtevékenységekkel kapcsolatos átláthatósági és bizalomépítő intézkedésekkel – köztük a nemzetközi magatartási kódexre vonatkozó javaslattal – kapcsolatos figyelemfelkeltésre irányuló további tevékenységeket kell támogatnia, valamint a magatartási kódexről folytatott tárgyalásokat és annak hivatalos elfogadását is, míg a magatartási kódex végrehajtásához, illetve a kapcsolattartónak egy későbbi tanácsi határozat alapján lehetne támogatást nyújtani.

                     (15)

                     A Tanács a Leszerelési Ügyek Hivatalát (UNODA) és az UNIDIR-t bízta meg e határozat technikai végrehajtásával. Míg az UNODA már jelenleg is kulcsszerepet tölt be az ENSZ űrtevékenységekkel kapcsolatos átláthatósági és bizalomépítő intézkedésekkel foglalkozó kormányzati szakértői csoportja által 2013-ban elkészített jelentésben foglalt ajánlások megvalósításában, az UNIDIR a 2012/281/KKBP határozat alapján folytatott regionális tájékoztatási tevékenységek során szerzett tapasztalatait tudja majd kamatoztatni,

               ELFOGADTA EZT A HATÁROZATOT:

            1. cikk
            Az Európai Unió – az űrtevékenységekre vonatkozó nemzetközi magatartási kódexre (a továbbiakban: a magatartási kódex) irányuló, az ENSZ-közgyűlés A/RES/68/50. sz. határozata szerinti, űrtevékenységekkel kapcsolatos átláthatósági és bizalomépítő intézkedésekhez nyújtandó hozzájárulás részét képező javaslatának támogatása érdekében – a következő célt tűzi ki:

                        —

                        a 2012/281/KKBP határozat keretében szerzett tapasztalataira építve továbbra is vezető szerepet kíván betölteni az űrtevékenységekre vonatkozó nemzetközi magatartási kódexre irányuló javaslattal kapcsolatos többoldalú folyamatban, amelyet valamennyi érdekelt ország inkluzív és átlátható részvétele mellett kíván megvalósítani, hogy ezáltal a lehető legszélesebb körű konszenzus alakulhasson ki a magatartási kódex tervezetét illetően, így biztosítva annak a nemzetközi közösség általi elfogadottságát:

            2. cikk

               (1)   Az Unió által támogatandó projekteknek a következő konkrét tevékenységekre kell kiterjedniük:

                           a)

                           folytatni kell a nemzetközi magatartási kódexre irányuló javaslattal és az Unió által irányított folyamattal kapcsolatos figyelemfelkeltést és ismeretterjesztést, valamint a javaslat és a folyamat jobb megértésének az előmozdítását;

                           b)

                           a továbbiakban is keretet kell biztosítani az űrtevékenységekre vonatkozó nemzetközi magatartási kódexre irányuló javaslattal kapcsolatos többoldalú folyamathoz, ami lehetővé teszi a nemzetközi közösség folytatódó részvételét, hogy ezáltal – a magatartási kódex tervezetéről multilaterális találkozók keretében folytatott tárgyalások támogatása révén – a lehető legszélesebb körű konszenzus alakulhasson ki a magatartási kódex tervezetét és a magatartási kódex hivatalos elfogadását illetően.

               (2)   A projektek és konkrét tevékenységek részletes ismertetését a melléklet tartalmazza.

            3. cikk

               (1)   E határozat végrehajtásáért az Unió külügyi és biztonságpolitikai főképviselője (a továbbiakban: a főképviselő) felel.

               (2)   A 2. cikkben említett projektek technikai megvalósítását a mellékletben meghatározottak szerint a Leszerelési Ügyek Hivatala (UNODA) és az ENSZ Leszerelési Kutatóintézete (UNIDIR) végzi. Az UNODA és az UNIDIR e feladatát a főképviselő felügyelete mellett látja el. A főképviselő ebből a célból megköti a szükséges megállapodásokat az UNODA-val és az UNIDIR-rel.

            4. cikk

               (1)   Az 1. cikkben említett intézkedések végrehajtására szolgáló pénzügyi referenciaösszeg 1 274 398,85 EUR. A teljes projekt becsült összköltségvetése 1 475 955,15 EUR, amelynek biztosítására a UNODA-val és az UNIDIR-rel társfinanszírozásban kerül sor.

               (2)   Az (1) bekezdésben meghatározott összegből finanszírozott kiadásokat az Európai Unió általános költségvetésére alkalmazandó eljárások és szabályok szerint kell kezelni.

               (3)   Az (1) bekezdésben említett uniós hozzájárulás megfelelő végrehajtását a Bizottság felügyeli. E célból a Bizottság finanszírozási megállapodást köt az UNODA-val és az UNIDIR-rel. A megállapodásokban elő kell írni, hogy az UNODA-nak és az UNIDIR-nek gondoskodnia kell arról, hogy az uniós hozzájárulás láthatósága arányban álljon annak mértékével.

               (4)   A Bizottság törekszik a (3) bekezdésben említett finanszírozási megállapodásoknak az e határozat hatálybalépését követő mielőbbi megkötésére. Tájékoztatja a Tanácsot és a főképviselőt a folyamat során felmerülő esetleges nehézségekről, valamint az aláírástól számított két héten belül a finanszírozási megállapodások megkötésének időpontjáról.

            5. cikk

               (1)   Az UNODA és az UNIDIR által készítendő rendszeres jelentések alapján a főképviselő jelentést tesz a Tanácsnak e határozat végrehajtásáról. Az említett jelentések képezik a tanácsi értékelés alapját.

               (2)   A Bizottság tájékoztatást nyújt a 2. cikkben említett projektek végrehajtásának pénzügyi vonatkozásairól.

            6. cikk

               (1)   Ez a határozat az elfogadásának napján lép hatályba.

               (2)   A határozat a 4. cikk (3) bekezdésében említett vonatkozó pénzügyi megállapodások megkötését követően 24 hónappal, illetve amennyiben ezen időszak alatt nem kerül sor pénzügyi megállapodás megkötésére, az elfogadása időpontját követően hat hónappal hatályát veszti.

            Kelt Brüsszelben, 2015. február 9-én.

                  a Tanács részéről

                  az elnök

               F. MOGHERINI

            (1)  A Tanács 2012/281/KKBP határozata (2012. május 29.) az európai biztonsági stratégia keretében az űrtevékenységekre vonatkozó nemzetközi magatartási kódexre irányuló uniós javaslat támogatásáról (HL L 140., 2012.5.30., 68. o.).

            MELLÉKLET
            1.   Általános keret és célkitűzések

            Egyre több kormányzati és nem kormányzati szervezet működtet űreszközöket, amelyek rendkívüli, és néhány évtizeddel ezelőtt még elképzelhetetlen előnyöket kínálnak a világ számára. Ezekhez az előnyökhöz napjainkban jelentős kihívások is társulnak a veszélyes űrszemét és az általa esetlegesen okozott, pusztító erejű ütközések, a geostacionárius pályán keringő műholdak nagy száma, a rádiófrekvencia-spektrum egyre fokozódó telítődése, valamint a szándékos üzemzavar-okozás veszélye miatt. Ezek a kihívások szükségessé teszik, hogy minden állam komoly mértékben működjön közre a világűr fokozott védelmének és biztonságának biztosításában.
            Az ENSZ-közgyűlésnek az űrtevékenységekkel kapcsolatos átláthatósági és bizalomépítő intézkedésekről szóló, 2006. december 6-i 61/75. sz. határozata és 2007. december 5-i 62/43. sz. határozata nyomán, valamint az ENSZ főtitkára által az ENSZ tagjaihoz intézett azon kérésre reagálva, hogy tegyenek konkrét javaslatokat ilyen átláthatósági és bizalomépítő intézkedésekre, az Unió 2007 szeptemberében benyújtott egy önkéntes magatartási kódexre vonatkozó javaslatot. Sor került harmadik országokkal az első konzultációkra, majd a Tanács a 2008. december 8–9-i ülésén jóváhagyta az űrtevékenységek magatartási kódexének első tervezetét. Az érdekelt országokkal folytatott további konzultációkra figyelemmel a Tanács 2010. szeptember 27-én jóváhagyta a magatartási kódex tervezetének módosított változatát, és megbízta az Unió külügyi és biztonságpolitikai főképviselőjét (a továbbiakban: a főképviselő), hogy folytasson további és egyben szélesebb körű konzultációkat annak érdekében, hogy a magatartási kódex szövege olyan formát nyerjen, amely a lehető legtöbb ország számára elfogadható, és hogy sor kerülhessen annak elfogadására.
            E megbízás végrehajtásának keretében folytatódtak a konzultációk, és a 2012. június 5-én Bécsben tartott többoldalú találkozón hivatalosan is a nemzetközi közösség elé terjesztettek a magatartási kódex egy módosított változatát. Ezt követően nyitott végű konzultációk indultak a szövegtervezetről a folyamat átláthatóságának és inkluzív jellegének növelése érdekében. A konzultációk három fordulóban zajlottak le: 2013. május 16–17-én Kijevben, 2013. november 20–22-én Bangkokban, végül 2014. május 27–28-án Luxembourgban. Az utolsó két körben már a szöveg módosított változatairól egyeztettek. Ezen ülések mindegyikén több mint 60 ország képviselői vettek részt, összességében pedig több mint 80 országból érkeztek résztvevők.
            A 2014. május 27–28-án Luxembourgban tartott nyitott végű konzultáció végén az ülés elnöke megállapította, hogy az EKSZ által az UNIDIR közreműködésével 2013–2014-ben megrendezett nyitott végű konzultációk három fordulója értékes segítséget nyújtott ahhoz, hogy a résztvevő országok jobban megértsék egymás álláspontjait és aggodalmait. Luxembourgban sok résztvevő azon határozott óhajának adott hangot, hogy a folyamat a konzultációs szakaszból haladéktalanul lépjen át a tárgyalási szakaszba, amelyben a magatartási kódexnek a nyitott végű konzultációs folyamat során kidolgozott szövegtervezete szolgálhat majd a jövőbeli többoldalú tárgyalások alapjául; a szövegtervezethez számos ország hozzájárult és azon még további változtatások végezhetők. Több résztvevő is megjegyezte, hogy szükség volna az ENSZ valamilyen formájú jóváhagyására. A luxembourgi konzultációkat követően az Unió vállalta, hogy elkészíti a magatartási kódex új szövegtervezetét, és jelezte, hogy továbbra is kész annak megvizsgálására, hogy miként biztosíthatna további támogatást a jövőbeli magatartási kódexről folytatandó többoldalú tárgyalásokhoz, valamint a magatartási kódexben való részvételhez és annak végrehajtásához.
            Az ENSZ-közgyűlés – figyelemmel a főtitkár által a 61/75. sz. határozat alapján készített jelentésre – 2010. december 8-án megszavazta a 65/68. sz. határozatot, amelyben felkérte a főtitkárt, hogy hozza létre az űrtevékenységekkel kapcsolatos átláthatósági és bizalomépítő intézkedésekkel foglalkozó kormányzati szakértői csoportot, azzal a feladattal, hogy az készítsen tanulmányt az átláthatósági és bizalomépítő intézkedésekről. Az Unió úgy véli, hogy egy magatartási kódex hozzájárulhatna az átláthatósági és bizalomépítő intézkedésekhez, és az ENSZ kormányzati szakértői csoportjának három – 2012. júliusi, 2013. áprilisi és 2013. júliusi – ülésén tájékoztatta azt a magatartási kódexszel kapcsolatban folyamatban lévő munkáról. Az ENSZ kormányzati szakértői csoportja 2013 júliusában véglegesítette tanulmányát és ajánlásait. Ajánlotta, hogy az államok és a nemzetközi szervezetek – önkéntes alapon és a meglévő jogi kötelezettségekből eredő kötelezettségeik teljesítésének sérelme nélkül – mérlegeljék és hajtsák végre a csoport jelentésében leírt átláthatósági és bizalomépítő intézkedéseket, és támogatta, hogy tegyenek erőfeszítéseket politikai kötelezettségvállalások tétele érdekében, például egyoldalú nyilatkozatok, kétoldalú kötelezettségvállalások vagy többoldalú magatartási kódexek formájában, ösztönzendő a felelősségteljes tevékenységeket a világűrben és a világűr békés használatát. A csoport megállapította, hogy önkéntes politikai intézkedések képezhetik az alapját a jogilag kötelező erejű kötelezettségekre vonatkozó elképzelések és javaslatok mérlegelésének.
            Az ENSZ-közgyűlés 2013. december 5-én konszenzussal elfogadta az űrtevékenységekkel kapcsolatos átláthatósági és bizalomépítő intézkedésekről szóló A/RES/68/50. sz. határozatot, amelyben üdvözölte az ENSZ főtitkárának a kormányzati szakértői csoport tanulmányát is tartalmazó jelentését, valamint nyugtázta az űrtevékenységekre vonatkozó nemzetközi magatartási kódex tervezetének az Unió általi előterjesztését. Az ENSZ-közgyűlés a határozatban arra ösztönözte az ENSZ-tagállamokat, hogy vizsgálják felül és hajtsák végre a kormányzati szakértői csoport által javasolt átláthatósági és bizalomépítő intézkedéseket, valamint felkérte az ENSZ főtitkárát, hogy juttassa el a kormányzati szakértői csoport jelentését az ENSZ illetékes szerveihez és szervezeteihez, hogy azok is segíthessék a jelentésben szereplő megállapítások és ajánlások eredményes megvalósítását. A Közgyűlés a határozatban továbbá arra ösztönözte az ENSZ illetékes szerveit és szervezeteit, hogy hangolják össze a jelentésben foglalt ajánlásokkal kapcsolatos tevékenységeiket.
            A magatartási kódex tervezetének a nemzetközi közösség részére történő, 2012. júniusi első benyújtása óta az űrtevékenységekre vonatkozó nemzetközi magatartási kódexre irányuló uniós javaslat támogatásáról szóló 2012/281/KKBP határozat értelmében végzett tevékenységek nagyban hozzájárultak a magatartási kódex ismertségének növeléséhez és a multilaterális folyamat támogatásához. A 2012 júniusában aláírt hozzájárulási megállapodás értelmében az UNIDIR több regionális szemináriumot szervezett (Kuala Lumpurban, Addisz-Abebában, Mexikóvárosban és Asztanában), továbbá négy nagyobb multilaterális találkozót is támogatott, amelyet az EKSZ tartott Bécsben, Kijevben, Bangkokban és Luxembourgban. E találkozók mindegyike esetében nyújtottak utazási támogatást, hogy megkönnyítsék a tisztviselők és a szakértők részvételét.
            A 2012/281/KKBP határozat támogatta a magatartási kódexszel kapcsolatos információterjesztést és véleménycserét, aminek eredményeként javult a magatartási kódex ismertsége és megértése a régiókon belül, valamint nemzetközi szinten, a szakértők és a szakpolitikai döntéshozók körében. Segítette az Uniót abban, hogy elkötelezettségét tanúsítsa aziránt, hogy a folyamat átlátható és inkluzív folyamatként a magatartási kódex elfogadásának irányába haladjon. Az említett határozat értelmében szervezett találkozók fórumot biztosítottak a kapcsolatfelvételre olyan országokkal, amelyek továbbra is kritikusan viszonyultak a magatartási kódexhez, ösztönözve őket arra, hogy multilaterális környezetben adjanak hangot aggályaiknak, ahol lehetőség van ellenvélemények kifejtésére és vitára is.
            Tekintettel a megbeszélések során elért előrelépésre és különösen arra a kulcsfontosságú fejleményre, hogy az ENSZ kormányzati szakértői csoportja kifejezte támogatását, és konszenzussal elfogadták az ENSZ-közgyűlés A/RES/68/50. sz. határozatát, valamint tekintettel a nyitott végű konzultációk 2014. május 27–28-án Luxembourgban tartott fordulójának eredményeire, az Uniónak továbbra is helyénvaló aktívan támogatnia az űrtevékenységekkel kapcsolatos átláthatósági és bizalomépítő intézkedések kidolgozását, mégpedig azáltal, hogy továbbra is előmozdítja a magatartási kódexet és mindent megtesz az elfogadása érdekében.
            E célból, a 2012/281/KKBP határozat tapasztalataira építve, az Uniónak helyénvaló támogatnia a következő tevékenységeket:

                        —

                        a kormányzati szakértői csoport jelentésében javasolt átláthatósági és bizalomépítő intézkedések ismertségének, ismeretének és megértésének további javítása, a nemzetközi magatartási kódexre irányuló javaslatot és az Unió által irányított folyamatot is beleértve,

                        —

                        az űrtevékenységekre vonatkozó nemzetközi magatartási kódexre irányuló javaslattal kapcsolatos többoldalú folyamat keretének további biztosítása, ami lehetővé teszi a nemzetközi közösség folytatódó részvételét, hogy ezáltal – a magatartási kódex tervezetéről multilaterális találkozók keretében folytatott tárgyalások támogatása révén – a lehető legszélesebb körű konszenzus alakulhasson ki a magatartási kódex tervezetét és a magatartási kódex hivatalos elfogadását illetően.

                  2.   Projektek

                        a)

                        1. projekt: Tájékoztatás: A felelős űrtevékenységek előmozdítására és a világűr békés célú felhasználására ösztönző politikai kötelezettségvállalások előmozdítása, beleértve az űrtevékenységekre vonatkozó nemzetközi magatartási kódexre irányuló javaslatot is
                        1.   A projekt célja

                                    1.

                                    Tájékoztatási célú rendezvények szervezésén keresztül együttműködés az érdekelt felekkel a felelős űrtevékenységek előmozdítására és a világűr békés célú felhasználására ösztönző politikai kötelezettségvállalások – köztük az űrtevékenységekre vonatkozó nemzetközi magatartási kódexre irányuló javaslat – előmozdítását célzó erőfeszítések ismertségének, ismeretének és megértésének fokozása érdekében, az űrtevékenységekkel kapcsolatos átláthatósági és bizalomépítő intézkedések előmozdításának összefüggésében.

                              2.   Projekteredmények/végrehajtási mutatók

                                    1.

                                    Nemzetközi konferenciák alkalmával legalább három olyan tájékoztatási célú rendezvényre sor kerül, amelyek eredményeként javul az érdekelt felek körében az átláthatósági és bizalomépítő intézkedések – köztük a javasolt nemzetközi magatartási kódex – ismertsége, ismerete és megértése, a gyakorlati megvalósítás követelményeit illetően is.

                                    2.

                                    Sor kerül négy olyan regionális, illetve szubregionális szemináriumra is, amelyeken az érintett régiókban lévő államoknak legalább a többsége részt vesz.

                                    3.

                                    A politikai előrelépéshez szükséges környezet javul, amit tükröz az is, hogy a 2. projektben előirányzott többoldalú találkozók résztvevőinek száma meghaladja a magatartási kódexről tartott, a 2012/281/KKBP határozat keretében támogatott nyitott végű konzultációk résztvevőinek (61 állam) számát.

                              3.   A projekt ismertetése

                                    1.

                                    A tervek szerint legfeljebb négy regionális vagy szubregionális szemináriumra kerül sor az átláthatósági és bizalomépítő intézkedések megvitatása céljából, melyek középpontjában az elfogadandó magatartási kódex és annak gyakorlati működése áll, beleértve a nemzeti végrehajtási terveket is, és amelyek eredményeként a folyamat végén az államok a magatartási kódexet magukra nézve kötelezőnek ismerhetik el.

                                    2.

                                    Legfeljebb négy kisebb, regionális és/vagy nemzetközi szintű tájékoztatási rendezvény szervezése, például az ENSZ-közgyűlés vagy leszerelési konferencia alkalmával a folyamat következő szakaszának előmozdítása és támogatása céljából.

                                    3.

                                    A helyszínekről a főképviselő dönt majd, amennyiben lehetséges az uniós tagállamokkal egyeztetve, a végrehajtó szervezet javaslatai alapján.

                        b)

                        2. projekt: Legfeljebb három multilaterális találkozó szervezése minden érdekelt fél részvételével a tárgyalások megkönnyítése érdekében, mégpedig a nemzetközi magatartási kódexről folytatott nyitott végű konzultációk során kidolgozott szövegtervezet alapján, annak véglegesítése és hivatalos elfogadása céljából
                        1.   A projekt célja

                                    1.

                                    Az ENSZ kormányzati szakértői csoportjának jelentésében foglalt ajánlások végrehajtásaként az érdekelt államok és más felek egy asztalhoz ültetése az űrtevékenységekre vonatkozó nemzetközi magatartási kódexre irányuló javaslat megtárgyalása céljából, annak elfogadása érdekében.

                              2.   Projekteredmények/végrehajtási mutatók

                                    1.

                                    Olyan diplomáciai folyamat létrejötte, amely lehetővé teszi a magatartási kódexre irányuló javaslattal kapcsolatos tárgyalások folytatását, beleértve egy tárgyalási és egy részvételi konferencia megrendezését is.

                                    2.

                                    A magatartási kódexre irányuló javaslatot illetően széles körű nemzetközi támogatottság kialakulása, amely lehetővé teszi, hogy a nemzetközi közösség legkésőbb 2016 első felében elfogadja a magatartási kódexet.

                              3.   A projekt ismertetése

                                    1.

                                    Legfeljebb három olyan, nyitott végű multilaterális találkozó szervezése, amelyre ENSZ-tagállamokat és érintett szervezeteket hívnak meg, többek között:

                                                a)

                                                legfeljebb két tárgyalási konferencia, amely lehetővé fogja tenni a nemzetközi közösség számára, hogy közösen foglalkozzanak a magatartási kódexnek a nyitott végű konzultációk eredményeként létrejött tervezetével, a szöveg véglegesítése céljából;

                                                b)

                                                egy, a magatartási kódexben való részvétel célját szolgáló konferencia.

                                    2.

                                    A helyszínekről a főképviselő dönt majd, amennyiben lehetséges az uniós tagállamokkal egyeztetve, a végrehajtó szervezet javaslatai alapján.

                  3.   Eljárási aspektusok és koordináció

                        a)

                        A projektek végrehajtását irányítóbizottság fogja kezdeményezni az együttműködési eljárások és módok meghatározása céljából. Az irányítóbizottság rendszeres jelleggel, legalább hathavonta egyszer felülvizsgálja a projektek végrehajtását, és ehhez elektronikus kommunikációs eszközöket és video- és telekonferenciát is felhasznál.

                        b)

                        Az irányítóbizottság – az adott esetnek megfelelően – a főképviselő, az UNODA, az UNIDIR és az érintett ENSZ-intézmények képviselőiből áll.

                        c)

                        Az e projekt keretébe tartozó szakmai és egyéb találkozók helyszínéről és struktúrájáról a főképviselő dönt – amennyiben lehetséges az uniós tagállamokkal egyeztetve – az UNODA és az UNIDIR által benyújtott javaslatok alapján.

                  4.   Jelentés és értékelés

                        a)

                        A végrehajtó szervezetek a projekt első évének végén – lehetőleg az ENSZ jelentéstételi ciklusainak megfelelő időpontban – egy szöveges és egy pénzügyi jelentést nyújtanak be a főképviselőnek.

                        b)

                        A végrehajtó szervezetek a projekt befejezésekor zárójelentést nyújtanak be a főképviselőnek.

                        c)

                        A végrehajtó szervezetek előrehaladásról szóló és helyzetjelentéseit, kiadványait, sajtóközleményeit és az aktualizált változatokat azok kibocsátásakor az eredeti formájukban meg kell küldeni a főképviselőnek és az Európai Bizottságnak.

                  5.   Időtartam

            E projekt végrehajtásának becsült időtartama 24 hónap.
            6.   Kedvezményezettek

                        a)

                        Az ENSZ minden tagállama.

                        b)

                        Nem kormányzati szereplők, beleértve a civil társadalmat és az ipart is.

                  7.   Harmadik felek képviselői

                        a)

                        Az űrtevékenységekre vonatkozó nemzetközi magatartási kódex tekintetében a regionális szerepvállalás előmozdítása érdekében e határozat keretében nem uniós, így többek között az érintett regionális és nemzetközi szervezeteket képviselő szakértők részvétele is finanszírozható.

                        b)

                        Szükség esetén finanszírozható az UNODA, az UNIDIR és az UNOOSA képviselőinek részvétele az e határozattal kapcsolatos tevékenységekben.

                  8.   Végrehajtó szervezet

                        a)

                        E határozat gyakorlati végrehajtására az UNODA kap megbízást az 1. projekt 3.2. alprojektjének (tájékoztatási rendezvények), valamint a 2. projektnek a végrehajtása tekintetében, illetve az UNIDIR az 1. projekt 3.1. alprojektjének (regionális és szubregionális szemináriumok) a végrehajtása tekintetében.

                        b)

                        Az UNIDIR és az UNODA adott esetben más szervezetekkel, így például az UNOOSA-val, nemzetközi és regionális szervezetekkel, szellemi műhelyekkel, nem kormányzati szervezetekkel és az iparral is együttműködik.


title: A Tanács 2006/96/KKBP határozata ( 2006. február 14. ) a Moldovai Köztársaság Dnyeszteren túli régiójának vezetésével szembeni korlátozó intézkedésekről szóló 2004/179/KKBP közös álláspont végrehajtásáról

text:
               15.2.2006

               HU

               Az Európai Unió Hivatalos Lapja

               L 44/32

      A TANÁCS 2006/96/KKBP HATÁROZATA

   (2006. február 14.)
   a Moldovai Köztársaság Dnyeszteren túli régiójának vezetésével szembeni korlátozó intézkedésekről szóló 2004/179/KKBP közös álláspont végrehajtásáról
   AZ EURÓPAI UNIÓ TANÁCSA,
   tekintettel a 2004/179/KKBP közös álláspontra (1) és különösen annak 2. cikke (1) bekezdésére, összefüggésben az Európai Unióról szóló szerződés 23. cikkének (2) bekezdésével,
   mivel:

               (1)

               A Tanács 2004. február 23-án elfogadta a Moldovai Köztársaság Dnyeszteren túli régiójának vezetésével szembeni – belépési és átutazási tilalom formájában végrehajtott – korlátozó intézkedésekről szóló 2004/179/KKBP közös álláspontot. Ezen intézkedéseket a 2006/95/KKBP közös álláspont (2) megújította.

               (2)

               A 2004/179/KKBP közös álláspont I. mellékletét a korlátozó intézkedések hatálya alá tartozó személyek beosztásában bekövetkezett változásokat követően módosítani kell,

         A KÖVETKEZŐKÉPPEN HATÁROZOTT:
   1. cikk
   A 2004/179/KKBP közös álláspont mellékletének helyébe az e határozat mellékletében foglalt szöveg lép.
   2. cikk
   Ez a határozat az elfogadásának napján lép hatályba.
   3. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2006. február 14-én.

            a Tanács részéről

            az elnök

         K.-H. GRASSER

      (1)  HL L 55., 2004.2.24., 68. o. A legutóbb a 2005/890/KKBP határozattal (HL L 327., 2005.12.14., 33. o.) módosított közös álláspont.

      (2)  Lásd e Hivatalos Lap 31 oldalát.

      MELLÉKLET

            „I. MELLÉKLET
            Az 1. cikk (1) bekezdésének első francia bekezdésében említett személyek jegyzéke

                        1.

                        SZMIRNOV, Igor Nyikolajevics, »elnök«, született: Orosz Föderáció, Habarovszk, 1941. október 23., orosz útlevelének száma: 50 NO. 0337530.

                        2.

                        SZMIRNOV, Vlagyimir Igorjevics, az »elnök« fia és »az Állami Vámügyi Bizottság elnöke«, született: Ukrajna, Harkovszkaja Oblaszt, Kupjanszk (?), 1961. április 3., orosz útlevél száma: 50 NO. 00337016.

                        3.

                        SZMIRNOV, Oleg Igorjevics, az »elnök« fia és »az Állami Vámügyi Bizottság tanácsadója«, született: Ukrajna, Herszonszkaja Oblaszt, Nova Kahovka, 1967. augusztus. 8., orosz útlevél száma: 60 NO. 1907537.

                        4.

                        LEONTYIJEV, Szergej Fjodorovics, »alelnök«, született: Ukrajna, Odesszkaja Oblaszt, Leontovka, 1944. február 9., orosz útlevél száma: 50 NO. 0065438.

                        5.

                        MARAKUCA, Grigorij Sztyepanovics, »a Legfelső Tanács tagja«, született: Moldova, Grigoriopolszkij Rajon, Teja, 1942. október 15., régi szovjet útlevél száma: 8BM724835.

                        6.

                        KAMINSZKIJ, Anatolij Vlagyimirovics, »a Legfelső Tanács alelnöke«, született: Orosz Föderáció, Csita, 1950. március 15., régi szovjet útlevél száma: A25056238.

                        7.

                        SEVCSUK, Jevgenyij Vasziljevics, »a Legfelső Tanács elnöke«, született: Orosz Föderáció, Novoszibirszk, 1946. június 21., régi szovjet útlevél száma: A25004230.

                        8.

                        LICKAJ, Valerij Anatoljevics, »külügyminiszter«, Orosz Föderáció, Tver, 1949. február 13., 2000. augusztus 9-én kiállított orosz útlevél száma: 51 NO. 0076099.

                        9.

                        HAZSEJEV, Sztaniszlav Galimovics, »hadügyminiszter«, született: Orosz Föderáció, Cseljabinszk, 1941. december 28.

                        10.

                        ANTIUFEJEV, Vlagyimir Jurijevics, felvett neve SEVCOV, Vagyim, »állambiztonsági miniszter«, született: Orosz Föderáció, Novoszibirszk, 1951, orosz útlevél.

                        11.

                        KOROLJOV, Alekszander Ivanovics, »belügyminiszter«, született: Orosz Föderáció, Brjanszk, 1951., orosz útlevél.

                        12.

                        BALALA, Viktor Alekszejevics, született: Ukrajna, Vinnicja, 1961.

                        13.

                        AKULOV, Borisz Nyikolajevics, »a Dnyeszteren túli régió ukrajnai képviselője«.

                        14.

                        ZAHAROV, Viktor Pavlovics, »a Dnyeszteren túli régió ügyésze«, született: Moldova, Kamenka, 1948.

                        15.

                        LIPOVCEV, Alekszej Valentinovics, »az Állami Vámügyi Szervek elnökhelyettese«.

                        16.

                        GUDIMO, Oleg Andrejevics »Állambiztonsági miniszterhelyettes«, született: Kazahsztán, Alma-Ata, 1944. szeptember 11., orosz útlevelének száma: 51 NO. 0592094.

                        17.

                        KOSZOVSZKIJ, Eduárd Alekszandrovics, »Dnyeszteren Túli Republikánus Bank elnöke«, született: Moldova, Floresti, 1958. október 7.”


title: A Politikai és Biztonsági Bizottság (KKBP) 2016/1632 határozata (2016. július 26.) az Európai Unió nigeri KBVP-missziója (EUCAP Száhil Niger) misszióvezetőjének kinevezéséről (EUCAP Száhil Niger/1/2016)

text:
               10.9.2016

               HU

               Az Európai Unió Hivatalos Lapja

               L 243/6

         A POLITIKAI ÉS BIZTONSÁGI BIZOTTSÁG (KKBP) 2016/1632 HATÁROZATA
   (2016. július 26.)
   az Európai Unió nigeri KBVP-missziója (EUCAP Száhil Niger) misszióvezetőjének kinevezéséről (EUCAP Száhil Niger/1/2016)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Európai Unió nigeri KBVP-missziójáról (EUCAP Sahel Niger [helyesen: EUCAP Száhil Niger]) szóló, 2012. július 16-i 2012/392/KKBP tanácsi határozatra (1) és különösen annak 9. cikke (1) bekezdésére,
   mivel:

               (1)

               A 2012/392/KKBP határozat 9. cikkének (1) bekezdése értelmében a Politikai és Biztonsági Bizottság (PBB) a Szerződés 38. cikkének megfelelően felhatalmazást kap arra, hogy meghozza az EUCAP Száhil Niger politikai ellenőrzésére és stratégiai irányítására vonatkozó megfelelő határozatokat, beleértve különösen a misszióvezető kinevezéséről szóló határozatot.

               (2)

               A PBB 2014. május 6-án elfogadta az EUCAP Sahel Niger/2/2014 határozatot (2), amellyel Filip DE CEUNINCK-et nevezte ki az EUCAP Száhel Niger misszióvezetőjévé a 2014. május 6-tól2014. július 15-ig tartó időszakra.

               (3)

               A Tanács 2014. július 22-én elfogadta a 2014/482/KKBP határozatot (3), amellyel meghosszabbította az EUCAP Száhil Niger megbízatását a 2014. július 16-tól2016. július 15-ig tartó időszakra.

               (4)

               A PBB 2014. július 24-én elfogadta az EUCAP Sahel Niger/3/2014 határozatot (4), amellyel meghosszabbította Filip DE CEUNINCK-nek az EUCAP Száhil Niger misszióvezetőjeként betöltött megbízatását a 2014. július 16-tól2015. július 15-ig tartó időszakra.

               (5)

               A PBB 2015. április 15-én elfogadta az (KKBP) 2015/611 határozatot (5), amellyel meghosszabbította Filip DE CEUNINCK-nek az EUCAP Száhil Niger misszióvezetőjeként betöltött megbízatását a 2015. július 16-tól2016. július 15-ig tartó időszakra.

               (7)

               A Tanács 2016. július 18-án elfogadta a (KKBP) 2016/1172 (6) határozatot, amellyel meghosszabbította az EUCAP Száhil Niger megbízatását a 2016. július 16-tól2018. július 15-ig tartó időszakra.

               (8)

               Az Unió külügyi és biztonságpolitikai főképviselője 2016. július 22-én azt javasolta, hogy Kirsi HENRIKSSON-t nevezzék ki az EUCAP Száhil Niger misszióvezetőjévé,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság Kirsi HENRIKSSON -t nevezi ki az Európai Unió nigeri KBVP-missziója (EUCAP Száhil Niger) misszióvezetőjének a 2016. szeptember 1-től2017. július 15-ig tartó időszakra.
   2. cikk
   Ez a határozat az elfogadásának napján lép hatályba.

      Kelt Brüsszelben, 2016. július 26-án.

            a Politikai és Biztonsági Bizottság részéről

            az elnök

         W. STEVENS

      (1)  HL L 187., 2012.7.17., 48. o.

      (2)  A Politikai és Biztonsági Bizottság EUCAP Sahel Niger/2/2014 határozata (2014. május 6.) az Európai Unió nigeri KBVP-missziója (EUCAP Sahel Niger) vezetőjének kinevezéséről (HL L 136., 2014.5.9., 26. o.).

      (3)  A Tanács 2014/482/KKBP határozata (2014. július 22.) az Európai Unió nigeri KBVP-missziójáról (EUCAP Sahel Niger) szóló 2012/392/KKBP határozat módosításáról (HL L 217., 2014.7.23., 31. o.).

      (4)  A Politikai és Biztonsági Bizottság EUCAP Sahel Niger/3/2014 határozata (2014. július 24.) az Európai Unió nigeri KBVP-missziója (EUCAP Sahel Niger) vezetője megbízatásának meghosszabbításáról (HL L 267., 2014.9.6., 5. o.).

      (5)  A Politikai és Biztonsági Bizottság (KKBP) 2015/611 határozata (2015. április 15.) az Európai Unió nigeri KBVP-missziója (EUCAP Száhil Niger) misszióvezetője megbízatásának meghosszabbításáról (EUCAP Száhil Niger/1/2015) (HL L 101., 2015.4.18., 61. o.).

      (6)  A Tanács (KKBP) 2016/1172 határozata (2016. július 18.) az Európai Unió nigeri KBVP-missziójáról (EUCAP Száhel Niger) szóló 2012/392/KKBP határozat módosításáról (HL L 193., 2016.7.19., 106. o..).


title: 2008/542/EK: A Bizottság határozata ( 2008. június 13. ) az adósminősítésekkel foglalkozó munkacsoport felállításáról

text:
               3.7.2008

               HU

               Az Európai Unió Hivatalos Lapja

               L 173/22

      A BIZOTTSÁG HATÁROZATA

   (2008. június 13.)
   az adósminősítésekkel foglalkozó munkacsoport felállításáról
   (2008/542/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:

               (1)

               Az „Egységes piac a 21. századi Európa számára” című, 2007 novemberében elfogadott bizottsági közleményt (1) a lakossági pénzügyi szolgáltatásokról szóló szolgálati munkadokumentum kísérte, amely hangsúlyozta a hitelinformációk hozzáférhetőségének és rendelkezésre állásának fontosságát a versenyképes lakossági pénzügyi szolgáltatások piacának elősegítésében (2). Emellett bejelentette az adósminősítésekkel foglalkozó munkacsoport felállítását.

               (2)

               Az EU jelzáloghitel-piacainak integrálásáról szóló fehér könyv (3) következtetései szerint a jelzáloghitelt nyújtók és a közvetítők számára elő kell írni, hogy a jelzáloghitel folyósítását megelőzően minden lehetséges eszközt használjanak fel a hitelfelvevők hitelképességének felmérésére. Azt is kijelentette, hogy a jelzáloghitel-folyósítók a más tagállamokbeli hitelnyilvántartásokból végzett lekérdezések során nem szenvedhetnek hátrányos megkülönböztetést, illetve biztosítani kell a hitelinformációk akadálytalan áramlását úgy, hogy eközben teljes mértékben betartják az EU adatvédelmi előírásait.

               (3)

               A Bizottság azonosítani szeretné a hitelinformációk hozzáférhetőségével és megosztásával kapcsolatos jogi, szabályozási, igazgatási és egyéb akadályokat, és tanácsot kér arról, hogy hogyan küzdhetők le az akadályok a fogyasztóvédelem magas szintjének biztosítása mellett.

               (4)

               A munkacsoportot a hitelinformációk területén szakértelemmel rendelkező személyekből kell összeállítani.

               (5)

               Fontos gondoskodni arról, hogy a csoport tagjai objektív szakértői tanácsot adjanak.

               (6)

               A csoport tagjaival kapcsolatos személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (4) megfelelően kell kezelni,

         A KÖVETKEZŐKÉPPEN HATÁROZOTT:
   1. cikk
   A Bizottság felállít egy adósminősítésekkel foglalkozó munkacsoportot (a továbbiakban: a csoport).
   2. cikk
   Feladatkör
   A csoport feladata a következő:

               —

               azonosítja a hitelinformációk hozzáférhetőségével és megosztásával kapcsolatos összes jogi, szabályozói, igazgatási és egyéb akadályt. A csoport elemzi a Közösségben a hitelnyilvántartások szervezése és működtetése terén a különböző megközelítések párhuzamos létezésének lehetséges hatásait, és megállapítja ezek gazdasági következményeit. Fogyasztóvédelmi (és adatvédelmi) szempontból is elemzi a jelenlegi helyzetet,

               —

               javaslatokat terjeszt elő az azonosított akadályok leküzdésének módjára vonatkozóan. E célból a csoport olyan megoldások kialakítására törekszik, amelyek a fogyasztóvédelem magas szintjének biztosítása mellett maximalizálják a hitelinformációk áramlását.

         3. cikk
   Összetétel – Kinevezés
   (1)   A csoport legfeljebb 20 tagból áll.
   (2)   A csoport tagjait részvételi felhívást követően a Bizottság jelöli ki a csoport megbízatási területén szakértelemmel rendelkező szakértők közül, az alábbiak bármelyikének javaslata alapján:

               —

               a fogyasztók és a pénzügyi szolgáltatások ágazatának érdekeit képviselő európai és nemzeti szövetségek,

               —

               a tagállamokban magán- vagy közszférabeli hitelinformáció-gyűjtők vagy hitelinformáció-feldolgozók,

               —

               a tagállamok adatvédelmi hatóságainak képviselői,

               —

               a hitelinformációk, beleértve az adatvédelem terén tudományos háttérrel vagy elismert szakértelemmel rendelkező személyek.

         (3)   A (2) bekezdésben említett felek írásban fejezik ki részvételi szándékukat a csoportban.
   (4)   A Bizottság az egyes szakértők jogosultságát az alábbi feltételek alapján értékeli:

               —

               a csoport megbízatási területéhez kapcsolódó bizonyítható szaktudás vagy szakértelem,

               —

               friss gyakorlati jártasság vagy tapasztalat,

               —

               a pénzügyi szférában szokásos nyelv olyan szintű ismerete, amely révén a szakértő részt tud venni a megbeszéléseken és jelentéseket tud megfogalmazni az adott nyelven.

         A benyújtott részvételi pályázatokhoz dokumentációt kell mellékelni, amely igazolja, hogy a javasolt szakértő megfelel a fenti feltételeknek.
   (5)   A Bizottság a szakértők kiválasztásakor figyelembe veszi, hogy minden érintett fél érdekeit képviselni kell. Ahogyan azt a pénzügyi szolgáltatásokra vonatkozó szakpolitikáról (2005–2010) szóló fehér könyvben kijelentette, a Bizottság nagy fontosságot tulajdonít az arányos felhasználói képviseletnek. Ezenfelül, a Bizottság biztosítja a földrajzilag arányos képviseletet, valamint – a beérkező javaslatok alapján – a nemek arányának kiegyensúlyozottságát.
   (6)   A megfelelőnek bizonyuló, de ki nem nevezett javasolt szakértők várólistára kerülhetnek, amelyet a Bizottság a helyettesek kinevezésére használhat.
   (7)   A következő rendelkezéseket kell alkalmazni:

               —

               A fogyasztók és a pénzügyi szolgáltatások iparágának érdekeit képviselő európai és nemzeti szövetségek, vagy a hitelinformáció-gyűjtők vagy hitelinformáció-feldolgozók által javasolt tagokat az érintettek képviselőiként nevezik ki.

               —

               Az adatvédelmi hatóságoktól érkező tagokat az adott hatóság képviselőiként nevezik ki.

               —

               A tudományos háttérrel vagy elismert szakértelemmel rendelkező tagokat személyes minőségükben nevezik ki.

               —

               A csoport tagjainak megbízatása a csoport első ülésével kezdődik és a jelentés elkészültével ér véget, legkésőbb 2009. május 1-jén. A tagok helyettesítésükig vagy megbízatásuk végéig hivatalban maradnak.

               —

               Megbízatásuk hátralévő idejére helyettesíteni lehet azokat a tagokat, akik már nem képesek hatékonyan hozzájárulni a csoport munkájához, akik lemondanak, vagy akik nem tartják tiszteletben az ebben a cikkben vagy az Európai Közösséget létrehozó Szerződés 287. cikkében meghatározott feltételeket.

               —

               A tagok nevét közzéteszik a szakértői csoportok európai bizottsági jegyzékében (5), valamint a Belső Piaci és Szolgáltatási Főigazgatóság internetes oldalán. A tagok nevének összegyűjtésére, feldolgozására és közzétételére a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló 45/2001/EK rendelet rendelkezéseinek megfelelően kerül sor.

               —

               A személyükben kinevezett tagok évente írásban kötelezik magukat arra, hogy a köz érdekében járnak el, valamint írásban nyilatkoznak arról is, hogy mentesek-e a pártatlanságukat veszélyeztető érdekektől.

         4. cikk
   Működés
   (1)   A csoportban az elnöki tisztséget a Bizottság képviselője tölti be.
   (2)   A Bizottsággal egyetértésben a csoport feladatkörébe tartozó egyedi kérdések tanulmányozására alcsoportokat lehet létrehozni, amelyeket közvetlenül feladataik teljesítése után fel kell oszlatni.
   (3)   A Bizottság képviselője meghatározott szaktudással rendelkező szakértőket vagy megfigyelőket kérhet fel, akik a csoport és a munkacsoportok munkájában vesznek részt.
   (4)   A csoport vagy alcsoport tanácskozásain való részvétel során szerzett információk nem terjeszthetők, amennyiben a Bizottság bizalmasnak nyilvánítja azokat.
   (5)   A csoport és az alcsoportok rendszerint bizottsági helyszínen üléseznek a Bizottság által meghatározott formában és időrendnek megfelelően. A csoport titkársági feladatait a Bizottság látja el. A terület iránt érdeklődő bizottsági tisztviselők is részt vehetnek a csoport és alcsoportjai ülésein.
   (6)   A csoport a Bizottság által elfogadott eljárásiszabályzat-minta alapján fogadja el eljárási szabályzatát (6).
   (7)   A Bizottság az adott dokumentum eredeti nyelvén interneten közzéteheti a csoport összefoglalóit, megállapításait, részmegállapításait vagy munkadokumentumait.
   5. cikk
   Az ülések költségei
   (1)   A Bizottság saját hatályban lévő rendelkezéseinek megfelelően visszatéríti a tagoknak a csoport tevékenységeivel kapcsolatos utazási és tartózkodási költségeit (7). A tagok szolgálataikért nem részesülnek díjazásban.
   (2)   Az ülésekkel kapcsolatos kiadásokat azon előirányzatok korlátain belül térítik meg, amelyeket az érintett szervezeti egység számára az éves forrásfelosztási eljárásnak megfelelően biztosítottak.

      Kelt Brüsszelben, 2008. június 13-án.

            a Bizottság részéről

         Charlie McCREEVY

            a Bizottság tagja

      (1)  COM(2007) 724 végleges.

      (2)  SEC(2007) 1520.

      (3)  COM(2007) 807.

      (4)  HL L 8., 2001.1.12., 1. o.

      (5)  http://ec.europa.eu/secretariat_general/regexp/

      (6)  A SEC(2005) 1004 dokumentum III. melléklete.

      (7)  A Bizottság C(2007) 5858 határozata (2007. december 5.).